অমোঘ সংলাপটি ‘জয়বাবা ফেলুনাথ’ ছবিতে ব্যবহার করেছিলেন সত্যজিৎ রায়। ‘যার মনে চুরি, সেই তো আসল চোর’। বটেই তো ! চুরি কেবল বস্তুগত নয়, ভাবগত বিষয়ও বটে। হতেই পারে, চুরি যাওয়া বস্তু ফেরত পাওয়া সম্ভব নয়। কিন্তু চোর ধরা পড়লে মানসিক প্রশান্তি হয়। রোখা যায় ভবিষ্যৎ-চৌর্যবৃত্তির দরজা। তাই এক দশক পর রাজ্যের মুখ্যমন্ত্রী যখন ঘোষণা করেন, নোবেল চুরি নিয়ে নতুন করে তদন্ত করতে চায় তাঁর সরকার, তখন স্বস্তিই হয়। আশা জাগে। বিশ্বভারতী থেকে রবীন্দ্রনাথের নোবেল পদক চুরি যাওয়ার পর কম শোরগোল হয়নি। তৎকালীন বিরোধীনেত্রী মমতা বন্দ্যোপাধ্যায় সিবিআই তদন্ত চেয়ে সরব হয়েছিলেন। পরে সিবিআই তদন্ত প্রক্রিয়া বন্ধ করতে চাইলেও কেন্দ্রীয় সরকারের কাছে বার বার তদন্তকাজ জারি রাখার আর্জি জানিয়েছিলেন মমতা। কিন্তু লাভ হয়নি। দীর্ঘদিন তদন্ত হলেও নোবেল উদ্ধার হয়নি। ধরা পড়েনি চোর। কোনও কোনও মহল থেকে বারেবারে সন্দেহ প্রকাশ করা হয়েছে যে, ঘটনাটির পিছনে বড় চক্র কাজ করেছে। কেঁচো খুঁড়তে কেউটে বেরিয়ে পড়ার আশঙ্কাও প্রকাশ করেছেন অনেকে। কেন সিবিআই তদন্ত থেকে হাত গুটিয়ে নিতে চেয়েছে বার বার, তা নিয়েও বিস্ময় তৈরি হয়েছে। 
প্রশ্ন বা বিস্ময় স্বাভাবিক। তবে সব প্রশ্নের, সব বিস্ময়ের সারবত্তা থাকে না। বস্তুত, কোনও কোনও প্রশ্ন-বিস্ময়-সন্দেহের পিছনে রাজনীতিও কাজ করে। রাজনীতির কারবারিরা সেসব সংকীর্ণ স্বার্থে ব্যবহার করেন। নেই-রাজনীতিরও এক ধরনের রাজনীতি থাকে। সারদা এবং নারদ-কাণ্ড নিয়ে রাজ্যের শাসকদলের সঙ্গে সম্মুখসমরে লিপ্ত হয়েছিল কেন্দ্রীয় সরকার। সিবিআই তদন্তে একের পর এক উঠে এসেছে রাজ্যের বহু নেতা-মন্ত্রীর নাম। বিধানসভা নির্বাচনে বিষয়গুলিকে রাজনৈতিক অস্ত্র হিসেবে ব্যবহার করেছে বিজেপি। এ রাজ্যের শাসকদল তখন সিবিআই’য়ের ‘অতিতৎপরতা’ নিয়ে সরব হয়েছিল। হয়তো লোকসভা নির্বাচনের আগে নোবেল-কাণ্ড এবং সিবিআই’য়ের অপারগতা ফের রাজনৈতিক অস্ত্র হয়ে উঠতে চলেছে। হয়তো বিষয়টি কেন্দ্রের অপারগতার স্মারকেই পরিবর্তিত হবে পরে। তবে আপাতত মুখ্যমন্ত্রীর ঘোষণায় রাজনীতি নেই। মমতা বন্দ্যোপাধ্যায় তদন্তের উপরই জোর দিয়েছেন। অভিযোগের রাজনীতি নয়, সত্য উদ্‌ঘাটনের রাস্তাটি খোলা রাখতে চেয়েছেন। 
রবীন্দ্রনাথ বা তাঁর পদক রাজনীতির খাদ্য না-হয়ে উঠলেই মঙ্গল। কারণ, অগণন মানুষের ভাবাবেগ জড়িয়ে আছে নোবেল চুরির ঘটনার সঙ্গে। মুখ্যমন্ত্রীর ভাবনাকে স্বাগত। তাঁর ঐকান্তিক ইচ্ছাটিকে মর্যাদা জানানো উচিত। রাজ্য সরকার যদি একক বা সমান্তরাল তদন্ত প্রক্রিয়ার ব্যবস্থা করে, স্বাগত সেই প্রয়াসকে। হয়তো পদক উদ্ধার করা যাবে, হয়তো যাবে না। হয়তো এত বছরে পদকের চেহারাটিই বদলে ফেলা হয়েছে। কিন্তু যারা চুরি করেছে, যারা যারা চুরির সঙ্গে যুক্ত থেকেছে, তাদের ধরতে পারলেও তদন্তের প্রক্রিয়া সার্থকতা পাবে। শান্তি পাবেন বিশ্বময় ছড়িয়ে থাকা রবীন্দ্রপ্রেমীরা। কেন্দ্রের কর্তব্য মুখ্যমন্ত্রীর সদিচ্ছাকে সম্মান দিয়ে তাঁকে সবরকমের সহায়তা করা। সত্য উদ্‌ঘাটিত হোক। সত্যের অনুসন্ধানে কোনও দেরিই দেরি নয়।